31993R1722
L 159/112
JURNALUL OFÍCIAL AL UNIUNII EUROPENE
REGULAMENTUL (CEE) NR. 1722/93
al Comisiei din 30 iunie 1993
de stabilire a normelor de aplicare a Regulamentelor (CEE) nr. 1766/82 și (CEE) nr. 1418/76 ale Consiliului privind restituirile pentru producție în sectorul cerealelor și al orezului
COMISIA COMUNITĂȚII EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 1766/92 al Consiliului din 30 iunie 1992 privind organizarea comună a piețelor în sectorul cerealelor (1), în special articolul 7,
având în vedere Regulamentul (CEE) nr. 1418/76 al Consiliului din 21 iunie 1976 privind organizarea comună a piețelor în sectorul orezului (2), modificat ultima dată de Regulamentul (CEE) nr. 1544/93 (3), în special articolul 9,
întrucât, având în vedere situația specială de pe piața amidonului și în special nevoia de a păstra competitivitatea prețurilor în relație cu amidonul produs în terțe țări și importat cu titlu de produs pentru care convențiile de import nu conferă suficientă protecție producătorilor comunitari, Regulamentele (CEE) nr. 1766/92 și (CEE) nr. 1418/76 prevăd acordarea unei restituiri pentru producție care să permită industriilor utilizatoare implicate să aibă acces la amidon și anumiți derivați ai amidonului la un preț mai scăzut decât prețul care ar rezulta prin aplicarea normelor privind organizarea comună a piețelor în sectorul produselor în cauză;
întrucât, în conformitate cu articolul 7 din Regulamentul (CEE) nr. 1766/92 și cu articolul 9 din Regulamentul (CEE) nr. 1418/76, este necesară adoptarea normelor de aplicare privind acordarea restituirilor pentru producție, inclusiv a modalităților de control și plată, astfel încât normele de aplicare să fie aceleași în toate statele membre;
întrucât regulamentele menționate anterior prevăd întocmirea unei liste de produse în al căror proces de fabricație se utilizează amidonul, dând astfel naștere dreptului la restituire; întrucât lista trebuie să poată fi modificată pe baza unor criterii stabilite;
întrucât, în scopul asigurării eficienței modalităților de control, trebuie prevăzută posibilitatea ca statele membre pe teritoriul cărora sunt fabricate produsele menționate anterior să aprobe în avans beneficiarii restituirilor;
întrucât este necesar să se definească modalitatea de calcul a restituirii pentru producție și frecvența stabilirii acesteia; întrucât cea mai satisfăcătoare modalitate de calcul din prezent are la bază diferența între prețul de intervenție pentru cereale și prețul folosit pentru calcularea taxei de import; întrucât, din motive de stabilitate, restituirea pentru producție trebuie stabilită, ca regulă generală, în fiecare lună; întrucât, pentru a verifica dacă restituirea pentru producție are o valoare corectă, prețul grâului și al porumbului trebuie monitorizate pe piețele mondiale și comunitare;
întrucât restituirile pentru producție trebuie plătite pentru utilizarea amidonului și a anumitor produse derivate din amidon pentru fabricarea diverselor produse; întrucât se solicită informații detaliate în vederea facilitării controlului și a acordării în mod corespunzător a restituirilor pentru producție către solicitanți; întrucât autoritatea competentă din statul membru respectiv trebuie împuternicită pentru a cere solicitanților să pună la dispoziție toate informațiile necesare și pentru a permite efectuarea tuturor verificărilor sau inspecțiilor necesare în vederea desfășurării acestor controale;
întrucât fabricantul produsului nu are obligația de a utiliza amidon de bază; întrucât, din acest considerent, este necesară întocmirea unei liste cu anumite produse derivate din amidon a căror folosire dă dreptul fabricantului de a primi restituirea;
întrucât trebuie specificată originea materiilor prime din amidonul folosit la fabricarea produselor eligibile pentru restituirile pentru producție;
întrucât caracteristicile specifice ale amidonului esterizat sau eterizat pot duce la anumite operații speculative de prelucrare ce urmăresc acordarea repetată a restituirilor pentru producție; întrucât, pentru a preveni aceste speculații, sunt necesare măsuri pentru ca amidonul esterizat sau eterizat să nu fie reprelucrat într-o materie primă a cărei utilizare dă dreptul la solicitarea restituirilor pentru producție;
întrucât restituirile pentru producție nu trebuie plătite înainte de a avea loc prelucrarea; întrucât, după prelucrare, plata trebuie efectuată în termen de cinci luni după ce autoritatea competentă a verificat faptul că amidonul a fost prelucrat; întrucât, cu toate acestea, trebuie să existe posibilitatea ca fabricantul să primească un avans înainte de încheierea controalelor;
întrucât trebuie specificată rata de conversie din agricultură pentru restituirile aplicabile în moneda națională, fără a prejudicia posibilitatea stabilirii în avans în conformitate cu articolele 13-17 din Regulamentul (CEE) nr. 1068/93 (4) al Comisiei;
întrucât Regulamentul (CEE) nr. 2220/85 al Comisiei din 22 iulie 1985 de stabilire a modalităților comune de aplicare a sistemului de garanții pentru produse agricole (5), modificat ultima dată de Regulamentul (CEE) nr. 3745/89 (6), se aplică acordurilor prevăzute în prezentul regulament; întrucât, prin urmare, trebuie definite condițiile principale ale obligațiilor care le revin fabricanților și care sunt garantate prin depunerea unei garanții;
întrucât prezentul regulament încorporează și adaptează prevederile Regulamentului (CEE) nr. 2169/86 al Comisiei (7), modificat ultima dată prin Regulamentul (CEE) nr. 1398/91 (8); întrucât regulamentul respectiv trebuie abrogat;
întrucât măsurile prevăzute în prezentul regulament sunt în conformitate cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
(1) Se acordă o restituire pentru producție (denumită în continuare „restituire”) persoanelor fizice sau juridice care folosesc amidonul extras din grâu, porumb, orez, brizură de orez sau cartofi, ori anumite produse derivate pentru fabricarea produselor enumerate în lista de la anexa I.
(2) Lista prevăzută la alineatul (1) poate fi modificată pentru a lua în calcul nivelul concurenței cu țările terțe și gradul de protecție împotriva acestei concurențe în baza mecanismelor politicii agricole comune, a Tarifului Vamal Comun sau în alt mod.
(3) La adoptarea deciziei de acordare a unei restituiri se iau în calcul și alți factori, cu precădere:
-
progresul înregistrat în tehnologia fabricării și utilizării amidonului;
-
gradul de încorporare al amidonului în produsul final și/sau valoarea relativă a amidonului în produsul final și/sau importanța produsului ca debușeu pentru amidon, în contextul concurenței cu alte produse.
(4) Acordarea unei restituiri pentru un produs nu produce perturbări ale concurenței cu alte produse care nu sunt eligibile pentru restituiri.
(5) Dacă se constată apariția unei distorsiuni în urma acordării unei restituiri, aceasta este:
-
abrogată sau
-
ajustată, atât cât este necesar pentru eliminarea perturbării concurenței.
(6) Amidonurile importate în Comunitate în cadrul unui regim de import care determină instituirea unei reduceri de taxe nu beneficiază de restituiri pentru producție.
(7) Comisia adoptă deciziile prevăzute în prezentul articol în conformitate cu procedura prevăzută în articolul 23 din Regulamentul (CEE) nr. 1766/92 și în articolul 27 din Regulamentul (CEE) nr. 1418/76, după caz.
Articolul 2
În sensul prezentului regulament se aplică următoarele definiții:
-
„amidon” înseamnă amidon de bază sau un produs derivat din amidon, în conformitate cu lista din anexa II la prezentul regulament;
-
„produse desemnate” înseamnă oricare dintre produsele enumerate în anexa I;
-
„producătorul” înseamnă utilizatorul amidonului pentru fabricarea produselor aprobate.
Articolul 3
(1) În cazul acordării unei restituiri, aceasta se stabilește lunar.
(2) Restituirile per tonă de amidon se calculează inter alia pe baza diferenței dintre:
(i)
prețul de intervenție pentru cereale din luna respectivă, luând în calcul diferențele dintre prețurile pieței la porumb; și
(ii)
media prețurilor CIF utilizate la calcularea taxelor de import pentru porumb pe primele 25 de zile ale lunii anterioare lunii de aplicare, multiplicate cu un coeficient de 1,60.
(3) În cazul fluctuațiilor semnificative ale prețurilor pieței comunitare pentru porumb și/sau grâu sau pe piața mondială în perioada definită în alineatul (1), restituirile calculate în conformitate cu alineatul (2) se modifică luând în calcul aceste fluctuații.
(4) Restituirile de plată sunt restituirile calculate în conformitate cu alineatul (2) și, după caz, în conformitate cu alineatul (3), multiplicate cu coeficientul indicat în anexa II aferent codului NC pentru amidonul folosit la fabricarea produselor aprobate.
(5) Restituirile stabilite în conformitate cu alineatele (1)-(4) se corectează, dacă este necesar, prin adăugarea unei valori compensatorii aplicabile tipului de amidon respectiv.
(6) Comisia adoptă deciziile prevăzute în prezentul articol în conformitate cu procedura stabilită la articolul 23 din Regulamentul (CEE) nr. 1766/92 și cu articolul 27 din Regulamentul (CEE) nr. 1418/76, după caz.
Articolul 4
(1) Fabricanții care intenționează să solicite restituiri trebuie să depună cereri la autoritatea competentă din statul membru în care este utilizat amidonul, punând la dispoziție următoarele informații:
(a)
numele și adresa fabricantului;
(b)
gama de produse pentru care este utilizat amidonul, inclusiv cele care figurează în lista din anexa I și cele care nu figurează, cu o descriere completă și codurile NC;
(c)
dacă diferă de informațiile prevăzute la litera (a), adresele unităților în care amidonul este prelucrat într-un produs aprobat.
Statele membre pot solicita informații suplimentare din partea producătorului.
(2) Fabricanții prezintă autorității competente o declarație scrisă prin care permit autorității competente să efectueze toate verificările și inspecțiile necesare pentru monitorizarea modului de utilizare a amidonului și prin care se obligă să ofere toate informațiile cerute.
(3) Autoritatea competentă trebuie să ia măsuri pentru a se asigura că fabricantul are sediul și este recunoscut oficial în statul membru.
(4) Pe baza informațiilor specificate în alineatele (1) și (2) autoritatea competentă întocmește lista fabricanților agreați pe care o va actualiza. Doar fabricanții agreați în acest mod au dreptul de a solicita restituiri, în conformitate cu articolul 5.
Articolul 5
(1) Dacă fabricantul dorește să solicite o restituire, acesta trebuie să se adreseze personal, în scris, autorității competente din statul membru în care se află, pentru a obține un certificat de restituire.
(2) Cererea trebuie să specifice:
(a)
numele și adresa fabricantului;
(b)
cantitatea de amidon care urmează să fie folosită;
(c)
în cazul fabricării unui produs din codul NC 3505 10 50, cantitatea de amidon care va fi folosită;
(d)
unitatea sau unitățile în care se folosește amidonul;
(e)
datele planificate pentru operațiile de prelucrare.
(3) Cererea trebuie să fie însoțită de:
-
depunerea unei garanții, în conformitate cu articolul 8;
-
o declarație din partea furnizorului de amidon din care rezultă că produsul care urmează să fie folosit a fost fabricat în conformitate cu nota de subsol 4 din anexa II.
(4) Statele membre pot solicita informații suplimentare.
Articolul 6
(1) După primirea cererilor depuse în conformitate cu articolul 5, autoritățile competente le verifică și eliberează certificatele de restituire.
(2) Statele membre folosesc formularele naționale pentru certificate de restituire care, fără a aduce atingere celorlalte prevederi ale legislației comunitare, conțin cel puțin informațiile prevăzute în alineatul (3).
(3) Certificatul de restituire conține informațiile prevăzute în articolul 5 alineatul (2), precum și rata de restituire de plată și ultima zi a valabilității certificatului, care trebuie să fie ultima zi a celei de-a cincea luni următoare lunii în care a fost eliberat certificatul.
Cu toate acestea, în lunile iulie și august ale anilor de comercializare 1993/94, 1994/95 și 1995/96, certificatele sunt valabile doar până în ultima zi a lunii în care a fost eliberat certificatul.
(4) Rata de restituire din certificat este cea aplicabilă la data primirii cererii.
Cu toate acestea, în cazul în care oricare dintre cantitățile de amidon care figurează pe certificat este prelucrată în timpul anului de comercializare cerealier următor anului în care a fost primită cererea, subvenția de plată pentru amidonul respectiv care se prelucrează în noul an de comercializare se ajustează conform diferenței dintre prețul de intervenție utilizat la calculul subvenției de plată, în conformitate cu articolul 3 alineatul (2), și prețul aplicabil în luna în care are loc prelucrarea, multiplicată cu un coeficient de 1,60.
Rata de conversie utilizată pentru exprimarea valorii subvenției în moneda națională este cea valabilă la data prelucrării amidonului.
Articolul 7
(1) Fabricanții care sunt în posesia unui certificat de subvenționare eliberat în conformitate cu articolul 6 au dreptul să solicite plata subvenției indicate în certificat după ce amidonul a fost folosit la fabricarea produselor aprobate în cauză, cu condiția îndeplinirii tuturor cerințelor prezentului regulament.
(2) Drepturile conferite de certificat nu sunt transmisibile.
Articolul 8
(1) Eliberarea unui certificat este condiționată de depunerea unei garanții de către fabricant în favoarea autorității competente, garanție egală cu 15 ECU per tonă de amidon de bază, multiplicată, dacă este cazul, cu coeficientul corespunzător tipului de amidon care urmează să fie utilizat, în conformitate cu anexa II.
(2) Garanția se eliberează în conformitate cu Regulamentul (CEE) nr. 2220/85. Cerința de bază, în conformitate cu articolul 20 din regulamentul respectiv, este prelucrarea cantității de amidon menționate în cerere în produse aprobate astfel definite în perioada de valabilitate a certificatului. Cu toate acestea, dacă un fabricant a prelucrat cel puțin 90 % din cantitatea menționată în cerere, se consideră că a îndeplinit cerința de bază menționată anterior.
Articolul 9
(1) Plata finală a subvenției poate fi efectuată doar după ce fabricantul a furnizat autorității competente următoarele informații:
(a)
data sau datele achiziționării și livrării amidonului;
(b)
numele și adresa furnizorilor de amidon;
(c)
numele și adresa producătorilor de amidon;
(d)
data sau datele prelucrării amidonului;
(e)
cantitatea și tipul amidonului care a fost utilizat, inclusiv codurile NC;
(f)
cantitatea produsului agreat prezentat în certificat și fabricat prin utilizarea amidonului.
(2) Dacă produsul menționat în certificat se încadrează la codul NC 3505 10 50, notificarea prevăzută în alineatul (1) este însoțită de depunerea unei garanții egale cu subvenția pentru producție de plată pentru fabricantul produsului respectiv.
(3) Înainte de efectuarea plății, autoritatea competentă stabilește dacă amidonul a fost utilizat pentru fabricarea produselor agreate în conformitate cu informațiile din certificat. În mod normal, autoritatea competentă stabilește acest lucru prin controale administrative, însă acestea trebuie susținute de controale fizice, atunci când este necesar.
(4) Controalele prevăzute de prezentul regulament se finalizează în termen de cinci luni de la data primirii de către autoritatea competentă a informațiilor solicitate în conformitate cu alineatul (1).
(5) Atunci când cantitatea de amidon prelucrată este mai mare decât cea menționată pe certificat, cantitatea suplimentară, până la o limită de 5 %, se consideră ca fiind prelucrată în cadrul documentului respectiv, dând dreptul la subvenția indicată pe acesta.
Articolul 10
(1) Garanția prevăzută în articolul 9 alineatul (2) se eliberează doar atunci când autoritatea competentă a primit dovada că produsul încadrat la codul NC 3505 10 50 a fost:
(a)
folosit pe teritoriul vamal al Comunității pentru fabricarea de produse altele decât cele enumerate în anexa II
sau
(b)
exportat într-o țară terță. În cazul exportului direct în țări terțe, garanția se eliberează doar după ce autoritatea competentă a primit dovada că produsul respectiv a părăsit teritoriul vamal al Comunității.
(2) Dovada prevăzută în alineatul (1) litera (a) constă într-o declarație pe care fabricantul o înaintează autorității competente, în care specifică următoarele:
-
produsul respectiv urmează sau nu urmează să fie prelucrat;
-
produsul se folosește doar pentru fabricarea de produse altele decât cele enumerate în anexa II;
-
produsul respectiv va fi vândut doar unei părți care își ia angajamentul respectării cerințelor de la a doua liniuță, fie în baza unei clauze contractuale stabilite în acest scop sau a unei condiții specifice menționate în factura de vânzare; fabricantul reține o copie a contractului de vânzare sau a facturii de vânzare pentru a o păstra la dispoziția autorității competente;
-
a luat cunoștință de prevederile alineatului (7);
-
numele și adresa părții care primește produsul și cantitatea implicată, dacă produsul este transferat;
-
numărul documentului de control T5, dacă cumpărătorul provine din alt stat membru.
(3) La finalul fiecărui trimestru, fabricantul înaintează autorității competente din statul membru în care se află copii ale documentului în conformitate cu alineatul (2) în termen de 20 de zile lucrătoare. La primirea acestora, autoritatea competentă vizată înaintează aceleași documente autorității competente a statului membru în care se află cumpărătorul, în termen de 20 de zile lucrătoare.
(4) Fabricanții și cumpărătorii produselor încadrate la codul NC 3505 10 50 trebuie să dețină o evidență operativă a mărfurilor de un tip aprobat de statele membre, pentru a putea fi verificată conformitatea cu obligațiile asumate și informațiile din declarația fabricantului în conformitate cu alineatul (2).
(5)
(a)
Controlul prevăzut în alineatul (4) este efectuat de către autoritățile competente ale fabricantului și ale cumpărătorului la sfârșitul fiecărui trimestru. Controalele se axează pe datele generale din perioada respectivă privind fabricantul și cumpărătorul în cauză, și pe cel puțin 10 % din totalitatea tranzacțiilor și utilizărilor care au avut loc. Controalele sunt stabilite de către autoritățile competente pe baza unei analize de risc.
Fiecare operațiune de control trebuie finalizată în cel mult cinci luni de la sfârșitul fiecărui trimestru.
Autoritatea competentă a fabricantului trebuie să aibă la dispoziție rezultatele fiecărui control în cel mult 20 de zile lucrătoare de la finalizarea fiecărui control.
Atunci când controalele au loc în două sau mai multe state membre, autoritățile competente implicate comunică rezultatele controalelor efectuate ca parte a procedurilor menționate în Regulamentul (CEE) nr. 1468/81 al Consiliului din 19 mai 1981 privind asistența reciprocă (9).
(b)
Dacă sunt descoperite neregularități în cadrul a 3 % sau mai multe dintre controalele efectuate în conformitate cu litera (a), autoritățile competente intensifică aceste controale.
(c)
Atunci când rezultatele verificărilor justifică acest lucru, autoritatea care eliberează garanția aplică fabricantului în cauză penalitățile prevăzute în alineatul (7).
(6) Dacă produsul respectiv face obiectul comerțului intracomunitar sau este exportat în țări terțe prin teritoriul unui alt stat membru, se eliberează un document de control T5 în conformitate cu Regulamentul nr. 3566/92 al Comisiei (10).
Rubrica 104 din documentul de control conține, sub titlul „Altele”, unul din textele următoare:
Se utilizará para la transformación o la entrega, de conformidad con el artículo 10 del Reglamento (CEE) no 1722/93 o para la exportación a partir del territorio aduanero de la Comunidad.
Til forarbejdning eller levering i overensstemmelse med artikel 10 i forordning (EØF) nr. 1722/93 eller til udførsel fra Fælleskabets toldområde.
Zur Verarbeitung oder Lieferung gemäß Artikel 10 der Verordnung (EWG) Nr. 1722/93 oder zur Ausfuhr aus dem Zollgebiet der Gemeinschaft bestimmt.
Προς χρήση για μεταποίηση ή παράδοση σύμφωνα με το άρθρο 10 του κανονισμού (ΕΟΚ) αριθ. 1722/93 ή για εξαγωγή από το τελωνειακό έδαφος της Κοινότητας.
To be used for processing or delivery in accordance with Article 10 of Commission Regulation (EEC) No 1722/93 or for export from the customs territory of the Community.
A utiliser pour la transformation ou la livraison, conformément à l'article 10 du règlement (CEE) no 1722/93 ou pour l'exportation à partir du territoire douanier de la Communauté.
Da utilizzare per la trasformazione o la consegna, conformemente all'articolo 10 del regolamento (CEE) n. 1722/93 o per l'esportazione dal territorio doganale della Comunità.
Bestemd voor verwerking of levering overeekomstig artikel 10 van Verordening (EEG) nr. 1722/93 of voor uitvoer uit het douanegebied van de Gemeenschap.
A utilizar para transformação ou entrega, em conformidade com o disposto no artigo 10.o do Regulamento (CEE) n.o 1722/93, ou para exportação a partir do território aduaneiro da Comunidade.
(7) Dacă nu sunt îndeplinite condițiile prevăzute în alineatele (1)-(6), autoritatea competentă a statului membru în cauză solicită, fără a aduce atingere sancțiunilor naționale, plata unei sume echivalente cu 150 % din cea mai mare subvenție aplicabilă produsului respectiv în cele 12 luni precedente.
Articolul 11
(1) Subvenția care figurează în certificat se plătește doar pentru cantitatea de amidon efectiv prelucrată. În același timp, garanția prevăzută în articolul 8 alineatul (1) se eliberează în conformitate cu titlul V din Regulamentul (CEE) nr. 2220/85.
(2) Subvenția se acordă în cel mult cinci luni de la data finalizării controlului prevăzut în articolul 9 alineatul (3). Cu toate acestea, la solicitarea fabricantului, autoritatea competentă poate avansa o sumă echivalentă cu subvenția în 30 de zile de la primirea informației respective. Cu excepția cazurilor în care produsul se încadrează la codul NC 3505 10 50, avansul se acordă sub rezerva depunerii de către fabricant a unei garanții egale cu 115 % din suma avansată. Garanția se eliberează în conformitate cu articolul 19 alineatul (1) din Regulamentul (CEE) nr. 2220/85.
Articolul 12
În termen de trei luni de la sfârșitul fiecărei perioade, în conformitate cu articolul 3 alineatul (1), statele membre notifică Comisiei tipul, cantitățile și originea amidonului (porumb, grâu, cartofi sau orez) pentru care au fost acordate restituiri și cantitățile de produse pentru care a fost utilizat amidonul.
Articolul 13
Prezentul regulament abrogă Regulamentul (CEE) nr. 2169/86.
Articolul 14
Prezentul regulament intră în vigoare la 1 iulie 1993.
În scopul eliberării garanției în conformitate cu articolul 7 din Regulamentul (CEE) nr. 2169/86, articolul 10 se aplică și în cazul dosarelor încă nesoluționate în momentul intrării în vigoare a prezentului regulament.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 iunie 1993.